|  |
| --- |
| **Seletuskiri** |
| Lääne-Harju Vallavalitsuse määruse eelnõu „Ühissõidukipeatustele kohanime määramine“ juurde |

**Eelnõuga esitatakse ettepanek määrata kohanimi uutele ühissõidukipeatustele: Pärniti (22842-1), Sinemäe (22882-1) ja Sinemäe (22884-1).**

13.01.2025 kirjaga nr 7.1-2/25/20150-3 on Transpordiameti planeerimise osakonna kooskõlastuste üksuse juhataja andnud loa uue bussipeatuse rajamiseks riigiteele nr 17. Uus bussipeatus „Pärniti“ liiklusmärgi ja ootealaga on kavandatud olemasoleva bussipeatuse Pärniti km 17,28 (vasakul) suhtes, tee vastasküljele km 17,30 (paremal).

Pärniti bussipeatus rajatakse riigitee 17 Keila-Haapsalu tee parempoolsele teelõigule ja Koolitee L13 (86801:001:0859) kergliiklustee maaüksuse naabrusesse.

14.01.2025 kirjaga nr 7.1-2/25/20148-3 on Transpordiameti planeerimise osakonna kooskõlastuste üksuse juhataja andnud loa uute bussipeatuste rajamiseks riigiteele nr 11231. Uued koolibussi teenindamiseks rajatavad bussipeatused „Sinemäe“ liiklusmärgi ja ootealaga on kavandatud Hatu külas riigiteele nr 11231 Kõmmaste-Hatu km 5,26 (vasakul) ja km 5,31 (paremal).

Sinemäe (22882-1) bussipeatus rajatakse riigitee 11231 Kõmmaste-Hatu tee parempoolsele teelõigule ja Värava (56201:001:1301) katastriüksuse naabrusesse, Sinemäe (22884-1) bussipeatus rajatakse sama riigitee vasakpoolsele teelõigule ja Uue-Kuusiku (56201:003:0755) katastriüksuse naabrusesse.

Bussipeatused Pärniti (22842-1), Sinemäe (22882-1) ja Sinemäe (22884-1) lisatakse koondsõiduplaani Ühistranspordi infosüsteemi (ÜTRIS) avaandmeid sisaldavale veebileheküljele [peatus.ee](http://www.peatus.ee), samuti tuleb bussipeatused tähistada osutusmärgiga 541a.

Riiklik ühistranspordiregister on Vabariigi Valitsuse poolt valdkonna eest vastutava ministri ettepanekul asutatud andmekogu, mille pidamise eesmärk on koondada ühtsesse andmebaasi käigus olevate bussiliinide ning riigisiseste rongi-, laeva- ja lennuliinide sõiduplaanid ning kehtivad piletihinnad. Registri koosseisu kuuluvad ühistranspordiseaduse § 74 lg 1 p 4 alusel ka ühissõidukipeatuste andmed. Registrisse peavad olema kantud peatused, mis on reaalselt tähistatud osutusmärgiga 541a ning millele on antud omavalitsuse poolt nimi.

Kohanimeseaduse § 4 lõike 1 punkti 5 kohaselt peab kohanimi olema määratud ühissõidukipeatustele. Sama seaduse § 5 lõike 1 punkti 3 ja lõike 4 kohaselt on kohanimemäärajaks ühe omavalitsusüksuse territooriumile jäävale nimeobjektile kohanime määraja kohaliku omavalitsuse üksus. Sama seaduse § 6 lõike 2 alusel tuleb kohanimi määrata kohanimemääraja õigusaktiga. Õigusakt, millega kohanimi määratakse, peab sisaldama: kohanime, nimeobjekti liiki, ruumikuju (sh asukoha andmeid) ja ÜTRIS-e seoskoodi (peatuse kood). Kohanimed tuleb määrata ainult nendele peatustele, millel varasem õigusakt puudub ja mida soovitakse kasutada.

Õigusakt tuleb esitada kohanimeregistrile, Transpordiametile ja ÜTRIS-e sisestajale.

Kohaliku omavalitsuse korralduse seaduse § 30 lõige 1 punkt 4 sätestab vallavalitsuse pädevusse lahendama küsimusi, mis on talle delegeeritud. Lääne-Harju Vallavolikogu 27.03.2018 otsusega nr 43 „Ülesannete delegeerimine“ punktiga 1.4 on delegeeritud Lääne-Harju Vallavalitsusele kohanimeseaduses kohaliku omavalitsuse pädevusse antud ülesannete täitmine. Lähtudes kohanimeseaduse § 6 lg 8 peab kohalik omavalitsus avalikustama kohanime määramise eelnõu kohaliku omavalitsuse volikogu kehtestatud korras vähemalt 15 päeva enne kohanime määramise otsuse tegemist. Vastavalt Lääne-Harju Vallavolikogu 28.08.2018 määruse nr 16 „Lääne-Harju valla kohanimede määramise avalikustamise kord“ § 2 lg 1 kohanime määramise eelnõu kooskõlastatakse enne avalikustamist Lääne-Harju Vallavalitsusega, vallavalitsus kooskõlastas eelnõu 17.06.2025 toimunud istungil. Kooskõlastatud bussipeatuse kohanime määramise eelnõu avalikustati 20.06.2025 ilmunud ajalehes Harju Elu ja Lääne-Harju valla veebilehel vähemalt 15 päeva enne kohanime määramise otsuse tegemist. Avalikustamise ajal 21.06.-05.07.2025 vastuväiteid ega ettepanekuid ei esitatud.

Kairi Tiitsmann

nõunik, keskkonna- ja ehitusosakond